Diari Oficial de la Generalitat Valenciana


Sumari del DOGV 6646, del 08-11-2011 (2011/11470)

ORDE 20/2011, de 24 d'octubre, de la Conselleria d'Educació, Formació i Ocupació, per la qual es regulen les proves homologades per a l'obtenció del certificat de Nivell Bàsic de les llengües alemanya, francesa, anglesa i italiana, cursades per l'alumnat d'Educació Secundària i de Formació Professional de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2011/10/24/20/dof/vci/html**

### Dades del document

Número de DOGV
:   6646

Data del DOGV
:   08-11-2011

Secció del DOGV
:   I. DISPOSICIONS GENERALS

Número del document
:   2011/11412


Data del document
:   24-10-2011

Organisme emissor
:   Conselleria d'Educació, Formació i Ocupació

Tipus de document
:   Ordre

Anàlisi jurídica

 Descriptors 

:   * examen
    * ensenyament professional
    * organització administrativa
    * ensenyament secundari
    * legislació
    * ensenyament d'idiomes
    * títol d'estudis
    * avaluació de coneixements

ORDE 20/2011, de 24 d'octubre, de la Conselleria d'Educació, Formació i Ocupació, per la qual es regulen les proves homologades per a l'obtenció del certificat de Nivell Bàsic de les llengües alemanya, francesa, anglesa i italiana, cursades per l'alumnat d'Educació Secundària i de Formació Professional de la Comunitat Valenciana. [2011/11293]  
La Llei Orgànica 2/2006, de 3 de maig, d'Educació, en l'article 59.1, determina que les ensenyances del Nivell Bàsic tindran les característiques i l'organització que les administracions educatives determinen. Al seu torn, l'article 62.2 disposa que les administracions educatives facilitaran la realització de proves homologades per a obtindre el certificat oficial del coneixement de les llengües cursades pels alumnes d'Educació Secundària i de Formació Professional.  
El Reial Decret 1629/2006, de 29 de desembre, pel qual es fixen els aspectes bàsics del currículum de les ensenyances d'idiomes de règim especial regulades per la Llei Orgànica 2/2006, de 3 de maig, d'Educació, establix en l'article 2 que el Nivell Bàsic tindrà com a referència les competències pròpies del nivell A2 del Consell d'Europa, segons es definix este nivell en el Marc europeu comú de referència per a les llengües. La disposició addicional tercera recull, al seu torn, allò que ja ha sigut preceptuat per mitjà de l'article 62.2 de la Llei Orgànica 2/2006, de 3 de maig.  
El Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana i s'establix el currículum del Nivell Bàsic i del Nivell Intermedi, indica en la disposició addicional segona que la conselleria competent en matèria d'educació facilitarà la realització de proves homologades per a obtindre el certificat oficial del coneixement de les llengües cursades pels alumnes d'Educació Secundària i de Formació Professional.   
La conselleria competent en matèria d'educació, conscient de l'esforç que el professorat i els centres educatius realitzen durant els últims anys, pretén, mitjançant esta orde, facilitar a l'alumnat que cursa estudis d'Educació Secundària i de Formació Professional en centres docents de la Comunitat Valenciana, l'acreditació del Nivell Bàsic de les ensenyances d'idiomes de règim especial, amb un referent curricular basat en les competències pròpies del nivell A2 del Marc europeu comú de referència per a les llengües.   
Per això, a proposta del director general d'Ordenació i Centres Docents del dia 19 d'octubre de 2011, facultat per la disposició final primera del Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana i s'establix el currículum del Nivell Bàsic i del Nivell Intermedi, i en virtut de les competències que m'atribuïxen l'article 28.e) de la Llei 5/1983, de 30 de desembre, del Consell, i el Decret 5/2011, de 21 de juny, del president de la Generalitat, per la qual es determinen les conselleries en què se organitza l'Administració de la Generalitat,  
  
  
ORDENE  
  
Article 1. Objecte i àmbit d'aplicació  
1. L'objecte d'esta orde és regular les proves homologades per a l'obtenció del certificat de Nivell Bàsic d'alemany, francés, anglés i italià per part de l'alumnat que cursa Educació Secundària i Formació Professional, així com establir el procediment per a la realització de la prova.  
2. Esta orde serà aplicable en tots els centres docents públics i privats de la Comunitat Valenciana que, autoritzats com cal, impartisquen ensenyances d'Educació Secundària o de Formació Professional.  
  
  
Article 2. Requisits de participació de l'alumnat  
1. Per a participar en les proves homologades del Nivell Bàsic serà requisit imprescindible que l'alumnat tinga, almenys, setze anys complits l'any natural en què es realitze la prova i que estiga matriculat en ensenyances d'Educació Secundària o de Formació Professional en un centre docent de la Comunitat Valenciana.  
2. En un mateix curs acadèmic i per a un mateix idioma, la participació en la prova homologada no serà incompatible amb el fet que l'alumnat es presente a la prova de certificat regulada per mitjà de l'Orde de 10 de març de 2008, de la Conselleria d'Educació, per la qual es regula la prova de certificat de les ensenyances d'idiomes de règim especial en la Comunitat Valenciana, en el cas que l'alumne o alumna obtinga la qualificació de no apte en la prova homologada.  
  
  
Article 3. Referent curricular i estructura de la prova  
1. El currículum per a cadascun dels idiomes, referit al Nivell Bàsic, serà l'establit en l'annex únic del Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana i s'establix el currículum del Nivell Bàsic i del Nivell Intermedi.  
2. El contingut de les proves homologades tindrà com a referència les competències pròpies del nivell A2 del Consell d'Europa, segons es definix este nivell en el Marc europeu comú de referència per a les llengües.  
3. La prova homologada de cada idioma estranger s'articularà en quatre destreses: comprensió escrita (CE), comprensió oral (CO), expressió escrita (EE) i expressió oral (EO).   
  
Article 4. Elaboració i organització de la prova  
1. Els centres docents podran elaborar i administrar, de forma individual o de forma conjunta amb uns altres centres docents, les proves homologades dels idiomes estrangers que impartisquen (alemany, francés, anglés o italià). La modalitat triada podrà ser diferent per a cada idioma.  
2. La direcció dels centres docents públics o la titularitat dels centres privats, tenint en compte els departaments de llengües estrangeres, determinarà la modalitat individual o conjunta amb la qual es duran a terme les proves homologades. La modalitat triada haurà de ser comunicada per la direcció del centre públic o per la titularitat del centre privat a la Inspecció Educativa abans del 31 d'octubre de cada curs acadèmic, i s'entendrà que el centre opta per la modalitat individual si no comunica res abans de la data indicada.  
3. En els centres docents que opten per la modalitat individual, l'elaboració, l'administració, la correcció i l'avaluació de la prova de cada idioma correspondran a tots els docents que impartisquen docència de la llengua estrangera respectiva, sota la coordinació de la direcció del departament o de qui tinga atribuïdes eixes funcions.  
4. En cas d'optar per l'elaboració de forma conjunta entre diversos centres docents, serà preceptiu administrar la prova conjuntament entre tots, de manera que la realització de cadascuna de les destreses i parts en què s'estructure la prova homologada de cada idioma es duga a terme de forma simultània en tots els centres.  
Quan la prova es realitze conjuntament, el professorat de llengua estrangera dels centres associats podrà corregir les diferents destreses de l'alumnat de manera individual o conjunta, segons ho hagen indicat en el moment de sol·licitar la realització de la prova de forma conjunta; s'entendrà que s'opta per la correcció individual si no s'indica el contrari en el moment de la sol·licitud.  
En tot cas, i amb independència de la modalitat amb què s'elabore, administre i corregisca la prova, l'avaluació tindrà caràcter de modalitat individual i serà realitzada pel conjunt de docents que impartisquen docència de la llengua estrangera respectiva en el centre docent on es trobe matriculat l'alumnat.  
5. Els centres que sol·liciten realitzar la prova homologada per mitjà de la modalitat conjunta s'agruparan per a l'elaboració i administració d'una prova única per àmbit geogràfic de localitat, zona o circumscripció. Correspondrà a les direccions territorials competents en matèria d'educació resoldre les sol·licituds per a realitzar la prova homologada per mitjà de la modalitat conjunta i determinar quins centres conformaran cada agrupació.  
6. En tot cas, la prova homologada de cada idioma serà elaborada per docents que impartisquen ensenyances de la llengua estrangera respectiva en Educació Secundària o en Formació Professional, seguint les especificacions dictades per la conselleria competent en matèria d'educació, a través de la comissió mixta designada a este efecte.  
Article 5. Sol·licituds i terminis d'admissió  
1. L'alumnat presentarà la sol·licitud de participació en les proves homologades en la secretaria del centre docent en què estan matriculat.   
2. El termini per a la presentació de sol·licituds de participació comprendrà un mínim de cinc dies lectius i s'iniciarà, almenys, un mes abans de l'inici de la realització de la prova homologada.  
3. Una vegada finalitzat el termini de sol·licitud, els centres disposaran de dos dies hàbils per a publicar la llista d'alumnes admesos i els terminis d'esmena de sol·licituds, que hauran d'ajustar-se al que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Article 6. Realització de la prova  
1. Les proves homologades d'idiomes tindran lloc en dates incloses entre el 15 de desembre i el 28 de febrer del curs escolar corresponent, en el mateix centre en què els alumnes estiguen matriculats. Els centres que opten per la modalitat individual establiran, en virtut de la seua autonomia pedagògica i organitzativa, les dates de realització de les proves. Els centres que elaboren i administren les proves homologades de forma conjunta s'ajustaran a les dates de realització que haja fixat la direcció territorial competent, a fi de garantir l'administració de forma simultània.  
  
2. Els centres docents publicaran, amb una antelació de quinze dies respecte de l'inici de les proves homologades, l'estructura dels exercicis corresponents a cadascuna de les destreses que componen la prova, els criteris d'avaluació, els materials necessaris per a la realització de la prova i la data i l'hora de realització de la prova homologada per a cada idioma.  
3. L'alumnat que haja sol·licitat participar en la prova haurà d'acudir-hi proveït de l'original del document nacional d'identitat o del número d'identificació d'estranger, així com d'una còpia de la sol·licitud de participació en la prova, segellada com cal pel centre.  
4. Tots els docents de llengües estrangeres encarregats de l'avaluació de les proves homologades en un centre docent formaran part d'una junta d'avaluació, que actuarà de forma col·legiada en totes les seues actuacions i a la qual s'aplicarà el que preveu el capítol II del títol II de la Llei 30/1992, de 26 de novembre. La junta d'avaluació estarà presidida per la direcció d'Estudis dels centres públics, o per la direcció en el cas dels centres privats. Hi actuarà com a secretari el professor o la professora de la junta d'avaluació de menor edat. Serà funció de la junta d'avaluació la proposta d'expedició del certificat del Nivell Bàsic, si és procedent, per a l'alumnat que haja superat la prova.  
  
Article 7. Avaluació  
1. Cadascuna de les destreses de la prova representarà un 25% de la nota final. Per a superar la prova homologada serà necessari obtindre, almenys, el 60% de la puntuació total possible en cadascuna de les quatre destreses. Al percentatge obtingut en cada destresa de la prova homologada s'hi sumarà un 10% només en el cas que l'alumne o l'alumna haja obtingut una qualificació igual o superior a 7 en l'idioma estranger objecte de la prova en el curs immediatament anterior al de la realització de la mencionada prova.  
2. De conformitat amb el que disposa l'apartat h) de l'annex II del Reial Decret 1629/2006, de 29 de desembre, pel qual es fixen els aspectes bàsics del currículum de les ensenyances d'idiomes de règim especial regulades per la Llei Orgànica 2/2006, de 3 de maig, d'Educació, les qualificacions de cada destresa i la qualificació final de les proves homologades s'expressaran en els termes «Apte» o «No apte». Esta expressió es farà constar en la corresponent acta d'avaluació i en la proposta d'expedició del certificat de Nivell Bàsic.  
  
3. Abans del dia 10 de març, els centres docents publicaran les qualificacions obtingudes pels alumnes.  
  
Article 8. Certificat  
1. L'expedició dels certificats de Nivell Bàsic estarà subjecta a la superació de la prova homologada regulada en esta orde i a la posterior proposta d'expedició per part de la junta d'avaluació.  
2. El certificat acreditatiu d'haver superat el Nivell Bàsic serà expedit per la secretaria dels instituts d'Educació Secundària i dels centres públics de Formació Professional, per delegació del conseller amb competències en matèria d'educació, i de conformitat amb l'Orde 6/2011, de 7 de febrer, de la Conselleria d'Educació, per la qual es regula el procediment per a l'expedició dels certificats de superació dels distints nivells de les ensenyances d'idiomes de règim especial previstos per la Llei Orgànica 2/2006, d'Educació.  
  
3. Els centres privats d'Educació Secundària i de Formació Professional quedaran adscrits a un centre públic als efectes de l'expedició dels certificats acreditatius de Nivell Bàsic, en els termes que dicte la direcció general competent en matèria de títols.  
4. Els certificats de Nivell Bàsic permetran acreditar la competència en idiomes pròpia del nivell, en els procediments que a eixe efecte establisquen les administracions públiques o uns altres organismes; així com estar en disposició d'accedir, amb caràcter general, al primer curs del Nivell Intermedi de les ensenyances d'idiomes de règim especial, seguint el procediment de preinscripció i matrícula establit per a cada curs escolar.  
5. L'alumnat que no obtinga el certificat del Nivell Bàsic podrà sol·licitar l'expedició d'un certificat acadèmic si aconseguix el domini requerit en alguna o en diverses destreses de la prova homologada.  
  
  
Article 9. Reclamació de qualificacions  
Quant a la reclamació de qualificacions, caldrà ajustar-se al que disposa la normativa vigent en la matèria.  
  
Article 10. Comissió mixta  
1. En relació amb les proves homologades d'idiomes, es crearà una comissió mixta amb les funcions següents:  
a) Elaborar i aprovar les especificacions generals per a la redacció de les proves homologades d'idiomes.  
b) Establir els criteris generals per a la correcció i l'avaluació de la prova.  
c) Elaborar una guia informativa sobre les característiques generals de la prova.  
d) Elaborar un informe de valoració de les proves homologades d'idiomes.  
e) Resoldre les qüestions que puguen plantejar-se respecte de la realització de les proves homologades.  
2. La comissió mixta estarà formada pels membres següents:  
a) El director general competent en matèria d'ordenació acadèmica o la persona en qui delegue, qui hi actuarà com a president.  
b) El titular de la direcció del servici competent en matèria de plurilingüisme.  
c) El titular de la direcció del servici competent en matèria d'ordenació acadèmica.  
d) Tres membres de la Inspecció Educativa, en representació de cadascuna de les tres direccions territorials, designats per la Inspecció General d'Educació.  
e) Un director o directora d'una escola oficial d'Idiomes de la Comunitat Valenciana.  
f) Un professor o professora d'una escola oficial d'Idiomes de la Comunitat Valenciana, que pertanya a la comissió de coordinació de la prova de certificat.  
g) Un director o directora d'un institut d'Educació Secundària de la Comunitat Valenciana.  
h) Un director o directora d'un centre integrat de Formació Professional.  
i) Un director o directora d'un centre privat concertat d'Educació Secundària de la Comunitat Valenciana.  
j) Un professor o professora de llengua estrangera que pertanya al cos de professors o de catedràtics d'Educació Secundària.  
k) Un professor o professora de llengua estrangera que pertanya a un centre privat concertat de la Comunitat Valenciana.  
l) Un tècnic de l'àrea competent en matèria d'ordenació acadèmica, qui hi actuarà com a secretari.  
Els membres de la comissió mixta que preveuen els apartats e), f), g), h), i), j), k) i l) seran designats pel director general competent en matèria d'ordenació acadèmica.  
3. La comissió mixta tindrà caràcter d'òrgan col·legiat i li serà aplicable el que disposa el capítol II del títol II de la Llei 30/1992, de 26 de novembre.  
  
  
DISPOSICIONS ADDICIONALS  
  
Primera. Alumnat amb necessitats educatives especials  
Les proves homologades que s'administren en els centres docents hauran d'adaptar la duració i les condicions de realització a les característiques de l'alumnat amb necessitats educatives especials derivades d'una discapacitat. L'alumnat, o els seus representants legals si és menor d'edat, hauran d'acreditar esta circumstància en el moment de sol·licitar la participació per mitjà de l'aportació del certificat expedit per l'òrgan competent.  
  
Segona. Supervisió, assessorament i difusió de la norma  
1. A més de les funcions encomanades en l'articulat de l'orde, la Inspecció Educativa vetlarà pel compliment del que esta establix.  
  
2. Els equips de professorat encarregats de l'elaboració i la gestió de les proves podran sol·licitar l'assessorament dels centres de Formació, Innovació i Recursos Educatius (CEFIRE) i la realització d'activitats de formació en qualsevol de les modalitats establides en l'Orde 99/2010, de 21 de desembre, de la Conselleria d'Educació, per la qual es regulen les modalitats, la convocatòria, el reconeixement, la certificació, el registre i la valoració de les activitats de formació permanent del professorat, i el certificat corresponent que s'hi estableix.  
  
3. Els equips directius dels centres públics i la direcció dels centres privats informaran i difondran entre els membres de la comunitat educativa el contingut d'esta orde i els terminis en què tindran lloc les proves homologades durant cada curs escolar. Així mateix, establiran les mesures organitzatives necessàries per a un desenrotllament normal de les proves homologades en els seus centres respectius.  
  
  
Tercera. Organització i funcionament de les escoles oficials d'Idiomes  
  
1. El centre de treball del personal docent amb destinació en un aulari d'una escola oficial d'Idiomes serà el corresponent aulari en els períodes laborals lectius, i l'escola oficial d'Idiomes mateix en els períodes laborals no lectius.  
2. Correspondrà, d'acord amb el que disposa el Decret 24/1997, d'11 de febrer, del Govern Valencià, sobre indemnitzacions per raó del servici i gratificacions per servicis extraordinaris, modificat pel Decret 64/2011, de 27 de maig, del Consell, pel qual es modifica el Decret 24/1997, d'11 de febrer, sobre indemnitzacions per raó del servici i gratificacions per servicis extraordinaris, el pagament dels gastos de transport ocasionats pels desplaçaments que es produïsquen en els períodes laborals lectius de l'aulari a la seu de l'escola oficial d'Idiomes, quan el personal siga convocat perquè assistisca als òrgans de govern o de la coordinació docent de què siga membre.  
  
  
Quarta. Incidència en les dotacions de gasto  
La implementació i el posterior desplegament d'esta orde no podrà tindre cap incidència en la dotació de cadascun dels capítols de gasto assignats a la conselleria competent en matèria d'educació, i en tot cas haurà de ser atés amb els mitjans personals i materials de l'esmentada conselleria.  
  
  
DISPOSICIÓ TRANSITÒRIA  
  
Única. Aplicació en el curs 2011-2012  
Durant el curs 2011-2012, el termini a què es referix l'article 4.2 d'esta orde perquè els centres docents comuniquen si opten per la modalitat individual o per la conjunta en l'elaboració de la prova, quedarà prorrogat fins al dia 30 de novembre de 2011.  
  
  
  
ANNEX ÚNIC  
  
Calendari per a la realització de les proves homologades en centres docents d'Educació Secundària i de Formació Professional.  
  
  
  
  
  
\* \* \* \* \*  
  
  
ANEXO ÚNICO  
  
Calendario para la realización de las pruebas homologadas en centros docentes de Educación Secundaria y de Formación Profesional.  
  
  
DISPOSICIÓ DEROGATÒRIA  
  
Única. Derogació normativa  
1. Queda derogada l'Orde de 23 de desembre de 2009, de la Conselleria d'Educació, per la qual es regulen les proves homologades per a l'obtenció del certificat de Nivell Bàsic de les llengües alemanya, francesa, anglesa i italiana, cursades per l'alumnat d'Educació Secundària i de Formació Professional de la Comunitat Valenciana.  
2. Així mateix, queden derogades totes les normes de rang igual o inferior que s'oposen al que establix esta orde.  
  
  
DISPOSICIÓ FINAL  
  
Única. Entrada en vigor  
L'orde entrarà en vigor l'endemà de la publicació en el Diari Oficial de la Comunitat Valenciana.  
  
València, 24 d'octubre de 2011  
  
El conseller d'Educació, Formació i Ocupació,  
JOSÉ CISCAR BOLUFER


Còpia Permalink ELI